ועדת העבודה, הרווחה והבריאות, כנסת 15, פרוטוקול מספר 145, 2000-06-13 09:30

דוד טל: בוקר טוב.

דוד טל: אני מתכבד לפתוח את ישיבת וועדת העבודה, הרווחה והבריאות של הכנסת.

דוד טל: על סדר היום הצעת חוק דמי מחלה (היעדרות עקב הריון ולידת בת זוג), התש"ס – 1999, של חבר הכנסת איוב קרא.

דוד טל: חבר הכנסת המציע לא נמצא והיועצת המשפטית של הוועדה תציג את החוק.

דוד טל: נשמע השגות של התעשיינים ועוד מי מהאנשים שירצה להוסיף ולהשכיל אותנו.

דוד טל: גבירתי.

הלית ברק: חוק דמי מחלה נחקק עוד בשנת 1976 והוא נתן את הזכות לדמי מחלה לעובד עצמו.

הלית ברק: במהלך השנים נחקקו, בשנת תשנ"ו ותשנ"ז חוקים נוספים שעסקו גם הם בדמי מחלה, אבל לא לעובד בגין מחלתו שלו, כי אם, למשל, היעדרות בשל מחלת ילד או היעדרות בשל מחלת הורה.

הלית ברק: אלה הם מעין חוקים – אני קוראת להם – נספחים לחוק דמי המחלה.

הלית ברק: מדובר לפנינו בהצעת חוק המציעה נספח נוסף שלא מדבר על מחלת ילד, לא על מחלת הורה ולא על חוליו של העובד עצמו, כי אם היעדרות עקב הריון ולידה של בת הזוג.

דוד טל: השגות.

דוד טל: תעשיינים.

מיכאל הילב: אנחנו אמרנו גם בישיבה הקודמת לקראת הקריאה הטרומית, שחוק דמי מחלה נועד הרי לתת אפשרות לעובד חולה, בתנאים מסוימים, לקבל ימי מחלה ולקבל שכר מסוים מהמעסיק שלו בזמן המחלה.

מיכאל הילב: יותר ויותר חוקים מאפשרים היעדרות כשהעובד בעצם בריא, אבל אחרים במשפחתו חולים, כדי שיימצא אתם.

מיכאל הילב: אני חושב שלא בשביל זה נועדו זכויות דמי מחלה של העובד.

מיכאל הילב: זה באופן כללי בנושא זה.

מיכאל הילב: אם כבר רוצים ללכת לעניין הזה של מתן לעובד אפשרות היעדרות כשאשתו בהריון, צריך לקבוע פה חד משמעית – ואני מבין שזו הכוונה – שזה יתאפשר כאשר העובדת עצמה במצב שהיא חסרת אונים והיא חייבת שמישהו יבוא אתה.

מיכאל הילב: מבחינה רפואית.

מיכאל הילב: את זה צריך לכתוב בנוסח החוק עצמו.

מיכאל הילב: אחרת יהיה פה מצב שהעובדת תהיה בהריון והבעל ייקח חופשה ואין פה כוונה כזו.

דוד טל: גברת זיגלמן.

ברכה זיגלמן: אני חושבת שהחוק הזה מדבר בעד עצמו.

ברכה זיגלמן: אנחנו בעצם הגענו לחוק הזה מסיבה ברורה, שהנזקים שנגרמים לאישה כשאין סיוע בתקופה כל כך רגישה, הם גדולים.

ברכה זיגלמן: אנחנו חייבים שמישהו יסייע לה כי אנחנו רואים איזה נזקים נגרמים במשק, כאשר לאישה שאין סיוע נגרמות מה שנקרא צניחות רחם, מחלות בעקבות לידה ועוד, רק משום שלא היה מישהו שיסייע לה.

ברכה זיגלמן: עכשיו אני רוצה שנבין במה מדובר.

ברכה זיגלמן: האם החוק הזה הוא נספח לחוק דמי מחלה?

ברכה זיגלמן: לגבי יום המתנה, יומיים 37.5% וכולי?

ברכה זיגלמן: האם ההשגה של החוק הזה קשורה לחוק דמי המחלה או שזה חוק בפני עצמו?

הלית ברק: בפני עצמו.

ברכה זיגלמן: זאת אומרת, שאין את המחויבות של יום ההמתנה וכולי.

ברכה זיגלמן: אז אני חושבת שבניסוח הזה, זה נכון להגיש את ההצעה הזאת.

דוד טל: אדוני היועץ המשפטי של משרד העבודה.

מיכאל אטלן: הממשלה תמכה בחוק הזה.

מיכאל אטלן: הניסוח הוא כבר כמעט סטנדרטי בסט הזה של החוקים.

מיכאל אטלן: התקנות יקבעו את הכללים בדבר הוכחות ההריון והלידה של בת הזוג ובדבר נחיצות היעדרות בן הזוג.

דוד טל: השר.

דוד טל: השר יקבע את התקנות.

מיכאל אטלן: השר, באישור הוועדה - ממילא זה צריך לבוא לפה – יקבע בדבר הוכחת נחיצות ההיעדרות של העובד וזה המקום בו אנחנו יכולים לקבוע את כל הדברים שהתאחדות התעשיינים חוששת מהם.

מיכאל אטלן: אני רוצה להזכיר, למשל, שבחוק דמי מחלה – היעדרות בשל מחלת הורה, נקבע שהשר יקבע בתקנות כללים לביצוע החוק.

מיכאל אטלן: בתקנות, למשל, כתבנו שמי שעובד שהורהו נמצא במוסד סיעודי, לא זכאי להיעדרות זאת.

מיכאל אטלן: כלומר, אין בעיה בתקנות לסייג את הדברים לפי הצורך ובלבד שזה יהיה סביר.

דוד טל: תודה.

דוד טל: משרד האוצר, בבקשה.

גיא קריגר: אנחנו מציעים - בסעיף 1 - להכניס התייעצות עם שר הבריאות.

גיא קריגר: זאת לא הערה כל כך "אוצרית", אבל היא נראית לנו הערה נכונה.

גיא קריגר: אחרי שיקבע שר העבודה והרווחה כללים בדבר טיפולים ובדיקות הקשורות להריון.

גיא קריגר: נראה לנו ראוי ששר הבריאות יהיה מעורב בעניין הזה.

דוד טל: בהתייעצות עם שר הבריאות?

גיא קריגר: כן.

גיא קריגר: בהתייעצות עם שר הבריאות.

מיכאל אטלן: במה זה שונה מאשר היעדרות בשל מחלת הורה?

מיכאל אטלן: גם זה עניין רפואי.

גיא קריגר: אנחנו היינו ממליצים להכניס את זה גם שם, אבל שם הדברים כבר עשויים וכאן זה נושא בעשייה.

תמר גוז'נסקי: מה עם חופשת לידה וכל הנושאים האלה?

תמר גוז'נסקי: אף פעם משרד הבריאות לא היה מעורב בהם.

גיא קריגר: בחופשת לידה, להבדיל, אין שום טעם לגייס את משרד הבריאות משום שלידה היא לא מחלה.

תמר גוז'נסקי: למשרד העבודה יש רופאים משלו.

גיא קריגר: בגלל שמדברים כאן על בעיות בהריון, אני חושב שכדאי שמשרד הבריאות יהיה מעורב.

גיא קריגר: אני מציע את זה בפני הוועדה.

דוד טל: תודה.

דוד טל: עו"ד אדרי, בבקשה.

טליה אדרי: משרד הבריאות לא מתנגד שיתייעצו אתו.

טליה אדרי: אני לא בטוחה אם זה חייב להיות במסגרת החוק או לא.

דוד טל: גם המציע וגם אני סברנו שאין בעיה שיתייעצו עם שר הבריאות, אבל היועצת המשפטית של הוועדה אומרת – ונכון אומרת – שבכל החוקים האחרים שישנם בנושאים הללו, לא מופיע "בהתייעצות עם שר הבריאות".

דוד טל: אז אולי תגישו איזו הצעת חוק ממשלתית, שבכל סוגי החוקים האלה להכניס את ההתייעצות.

גיא קריגר: אני אסביר מה ההבדל בין החוק הזה לחוקים האחרים.

דוד טל: מה?

גיא קריגר: כשמדובר במחלה של בן זוג או במחלה של הורה, אז ההורה או בן הזוג הלך לרופא והביא תעודת מחלה.

גיא קריגר: כאן לא מדובר על מקרה כזה.

גיא קריגר: מדובר על בת זוג שהולכת לבדיקות כאלה ואחרות.

תמר גוז'נסקי: עדיין יש אישור.

תמר גוז'נסקי: תאמין לי יש אישור.

גיא קריגר: אז השאלה היא לאיזה בדיקות יהיה צורך לצאת ולאיזה לא.

תמר גוז'נסקי: בלי ניירת לא יהיה שום דבר.

גיא קריגר: השאלה היא שוב, לאיזה בדיקות היא יכולה ללכת לבד ולאיזה לא.

תמר גוז'נסקי: את זה תכתוב בתקנות.

דוד טל: אנחנו סומכים על היועץ המשפטי של משרד העבודה והרווחה שייעץ לשר העבודה והרווחה, מי שהוא לא יהיה, עצות טובות, מה להכניס ומה לא להכניס לתקנות.

תמר גוז'נסקי: אני רוצה להגיד משפט אחד.

תמר גוז'נסקי: בשורה של חוקים מהסוג הזה יצאנו משתי הנחות.

תמר גוז'נסקי: א', שבהרבה מקומות היחסים בין הבעלים, ההנהלה, לבין העובדים הם כאלה, שלא רצים אחרי כל יום חופשה כזה.

תמר גוז'נסקי: כשבאים ואומרים הילד חולה או האח חולה או האישה במצב קשה, מערכת היחסים היא בדרך כלל אחרת.

תמר גוז'נסקי: אז למה אנחנו צריכים את זה?

תמר גוז'נסקי: אנחנו צריכים את זה במקומות שמערכת היחסים היא לא כזאת, או במקום מאד פורמלי.

תמר גוז'נסקי: דווקא במקומות עבודה גדולים, מקומות ציבוריים, שהכל שם הולך עם ניירת, צריך לפעמים הוראה כזאת.

תמר גוז'נסקי: לכן, אני לא יודעת עד כמה העובדים יעשו שימוש בחוק.

תמר גוז'נסקי: ב', אנחנו יוצאים מהנחה שימי המחלה הצבורים בסופו של דבר מוחזרים לעובד, לקראת יציאתו לגמלאות, בהרבה מקומות.

תמר גוז'נסקי: לכן, אני לא חושבת שייגרם פה נזק גדול.

תמר גוז'נסקי: אנחנו לא עשינו, דרך אגב, שום בקרה מה קרה עם החוקים הקודמים, עד כמה בכלל מנצלים אותם.

תמר גוז'נסקי: גם את זה ראוי היה לבדוק, אם בכלל מישהו מנצל את החוקים האלה.

מיכאל אטלן: תודה על ההערה.

תמר גוז'נסקי: זה סתם מעניין.

תמר גוז'נסקי: בתור אחת שיזמה את אחד החוקים האלה, אין לי שום מושג אם מישהו בכלל משתמש בו.

תמר גוז'נסקי: לעומת זאת, מביטוח לאומי כן קיבלתי תשובה.

תמר גוז'נסקי: כששאלתי כמה נשים ניצלו את האפשרות לקבל דמי אבטלה עד 65, אמרו לי כ 700 נשים בשנה, שזה מעט מאד.

תמר גוז'נסקי: זה סתם מעניין, אנחנו מחוקקים חוקים ואין לנו מושג מה קורה אתם.

איוב קרא: בנוסף למה שאמרה חברת הכנסת גוז'נסקי, שכל מילה שלה היא מילה בסלע מבחינתי, צריך לראות את זה גם בפרספקטיבה של ניצול ימי המחלה על ידי עובדים.

איוב קרא: בדרך כלל מה שקורה בפועל זה שימי המחלה שמגיעים לעובדים לא מנוצלים.

איוב קרא: זה לא בא על חשבון שום דבר, אלא על חשבון מה שמגיע לעובד על פי חוק ימי מחלה והוא מנצל את זה לצורך דברים אלמנטריים, שלדעתי חשובים מאד.

איוב קרא: יש בדרך כלל בעיה בהרבה מקומות.

איוב קרא: אנשים לא אוהבים ללכת לקראת העובדים כשיש סיטואציה כמו שנתונה פה ולכן החוק הזה בא להסדיר מצב שיהיה נוח לאנשים.

איוב קרא: לא יותר מזה.

דוד טל: תודה רבה.

גיא קריגר: אם אפשר להעיר משהו בנוגע לעניין הזה, ימי מחלה, להבדיל מימי חופשה, הם לא ימים שמגיעים לעובד ושהעובד יכול לנצל אותם סתם, אלא רק במידה והוא חולה, או בהתאם לתיקונים שהתקבלו.

גיא קריגר: לכן לראות בזה איזשהו "פול" שכל זמן שאינו מנוצל עד תומו יש "עודפים", אני חושב שזו ראייה לא נכונה של זה.

דוד טל: תודה.

דוד טל: וועדת העבודה, הרווחה והבריאות מאשרת את הצעת החוק של חבר הכנסת איוב קרא ואשר על כן החליטה הוועדה שהנושא הזה יועבר לקריאה שניה ושלישית.

דוד טל: הסתייגויות, לפרוטוקול: יש הסתייגויות של חבר הכנסת טל וחבר הכנסת פורוש.

דוד טל: הסתייגות לא מהותיות.

דוד טל: תודה רבה, אני מודה לכם רבותיי.